รัฐบาลเชิญชวนประชาชนดาวน์โหลดใช้แอปพลิเคชัน “ทางรัฐ” เพื่อประโยชน์ในการตรวจสอบข้อมูลต่างๆ อย่างรวดเร็ว
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า รัฐบาลได้ขับเคลื่อนนโยบายรัฐบาลดิจิทัลอย่างต่อเนื่อง และได้เปิดตัวแอปพลิเคชัน “ทางรัฐ” ซึ่งเป็นแพลตฟอร์มกลางที่รวบรวมช่องการทางการให้บริการของภาครัฐที่สำคัญไว้เป็นแหล่งเดียว เพื่ออำนวยความสะดวกให้กับประชาชน รัฐบาลจึงขอเชิญชวนประชาชนดาวน์โหลดและใช้บริการแอปพลิเคชันทางรัฐ เพื่อเข้าถึงบริการของหน่วยงานต่างๆ อย่างสะดวกสบาย กว่า 65 บริการ สามารถดาวน์โหลดได้จาก ทั้ง App Store สำหรับผู้ใช้เครื่องมือสื่อสารระบบ iOS และ Google Play สำหรับผู้ใช้ระบบ Android โดยแอปพลิเคชันทางรัฐ ให้บริการทั้งการค้นหาข้อมูลและรับบริการภาครัฐ การยื่นคําขอ จองคิว ตรวจสอบสิทธิต่างๆ เช่น เครดิตบูโร ข้อมูลใบขับขี่ บัตรประจำตัวคนพิการ สิทธิประโยชน์หรือสวัสดิการ การแจ้งเหตุด่วนเหตุร้าย ข้อมูลตรวจสอบใบสั่งจราจร บริการตรวจสอบและชำระเงินค่าน้ำ ค่าไฟฟ้า รองโฆษกประจำสำนักนายกรัฐมนตรี กล่าวว่า แอปพลิเคชันทางรัฐ ได้รับการพัฒนาโดยสำนักงานพัฒนารัฐบาลดิจิทัล (องค์การมหาชน) โดยเป็นการพัฒนาภายใต้ แผนแม่บทพอร์ทัลกลางเพื่อประชาชนระยะ 3 ปี ซึ่งเป็นส่วนหนึ่งของยุทธศาสตร์ชาติ 20 ปี เรื่องการบริการประชาชนและประสิทธิภาพภาครัฐ (พ.ศ.2561 – 2580) ในด้านการพัฒนาการให้บริการภาครัฐผ่านการนำเทคโนโลยีดิจิทัลมาประยุกต์ใช้ตั้งแต่ต้นจนจบกระบวนการ